**CRNA GORA**

**JU Dnevni centar za djecu i omladinu sa**

**smetnjama i teškoćama u razvoju-Podgorica**

**IZVJEŠTAJ O RADU**

**Javne ustanove Dnevni centar za djecu i omladinu sa smetnjama i**

**teškoćama u razvoju – Podgorica**

**za 2019. godinu**

Podgorica, januar 2020. godine

**U V O D**

Osnov za podnošenje godišnjeg Izvještaja o radu sadržan je u članu 101 Zakona o socijalnoj i dječijoj zaštiti (''Sl. list RCG'', br. 27/13, 01/15, 42/15 i 47/15,66/16, 01/17, 31/17, 42/17, 50/17), kojim je propisana dužnost javnih ustanova da podnose izvještaj o svom radu za prethodnu godinu.

Izvještaj je rađen u skladu sa Uputstvom o izradi godišnjeg programa rada i izvještaja o radu i ostvarivanju funkcija lokalne samouprave br. 01- 033/ 07-4, koji je donio Gradonačelnik Glavnog grada.

Cilj podnošenja Izvještaja je informisanje Skupštine Glavnog grada o:

* realizovanim programskim aktivnostima,
* radu Upravnog odbora,
* ostvarivanju odnosa i saradnje,
* organizaciji i kadrovskoj osposobljenosti Javne ustanove,
* podacima o poslovnom prostoru i opremi,
* stepenu iskorišćenosti finansijskih sredstava i
* trenutnom stanju i predlogu mjera.

**I REALIZOVANE PROGRAMSKE AKTIVNOSTI**

U protekloj godini, a u odnosu na ciljeve predviđene Planom i programom za 2019.godinu u velikoj mjeri unapređen je nivo kvaliteta pružanja usluga i ostvareni su značajni rezultati. Unapređenje opšteg kvaliteta života djece i omladine sa smetnjama i teškoćama u razvoju je prepoznato kao krajnji cilj svih programskih aktivnosti realizovanih tokom 2019. godine, a usluga sama po sebi je usmjerena na podržavanje ostanka korisnika u porodici, pri čemu se podstiče razvoj i korišćenje očuvanih potencijala uz razvijanje vještina važnih za svakodnevni život. Aktivnosti sprovedene u izvještajnom periodu imale su za cilj održavanje i podizanje nivoa sposobnosti djece i omladine sa smetnjama i teškoćama u razvoju, stručni tretman, podsticanje senzibilnijeg odnosa sredine prema potrebi za njihovim većim uključivanjem u zajednicu, kroz inkluzivne programe i aktivnosti u lokalnoj sredini i pružanje podrške njihovim porodicama, a u cilju boljeg i kvalitetnijeg funkcionisanja u društvu. Sve te aktivnosti su se sprovodile kroz:

* dnevni boravak,
* medicinski nadzor i psiho-socijalnu rehabilitaciju,
* individualni i grupni rad sa djecom i omladinom na osnovu individualnog programa rada,
* vaspitno-obrazovni rad,
* socijalizaciju (izlete, posjete, kulturno-zabavne i sportsko-rekreativne manifestacije i dr.),
* uslugu prevoza korisnika,
* ishranu (dva obroka i užina),
* njegu i održavanje lične higijene,
* saradnju sa roditeljima,
* rekreativne i dodatne aktivnosti i usluge u skladu sa Statutom i zakonom.

U 2019. godini usluge Dnevni centra koristilo je 20 korisnika (dva korisnika više u odnosu na prethodni izvještajni period), uzrasta od 8 do 27 godina. Kao što je bilo i predviđeno Planom i programom rada za 2019. godinu, nastavljeno je sa organizacijom rada u dvije grupe korisnika: dnevni boravak i grupa za dodatnu stručnu pomoć, koje su formirane prema uzrastu korisnika i stepenu potrebne podrške. Time je obezbijeđeno optimalno okruženje i pogodna atmosfera za svakog korisnika kako bi se osnažila njihova motivacija i radna angažovanost. U minulom periodu za svakog korisnika napravljen je individualni plan rada, koji predstavlja dokument koji na visoko individualizovan način odgovara na potrebe korisnika.

Individualni planovi rada sa korisnikom i dosije svakog korisnika, rađeni su u skladu sa Pravilnikom o bližim uslovima za pružanje i korišćenje, normativima i minimalnim standardima usluga podrške za život u zajednici. Za svakog korisnika određene su prioritetne oblasti rada, konkretne aktivnosti i očekivani rezultati koji se teže postići. Specifična kombinacija oblasti rada i aktivnosti zavisi od snaga i potreba korisnika i usklađena je sa pokazateljima prethodne stručne procjene. Rezultati utvrđeni individualnim planom rada sa korisnicima se postižu kroz grupni rad, individualne tretmane, saradnju sa nadležnim ustanovama kao i kroz rekreativne aktivnosti. Individualni planovi rada sa korisnicima se redovno evaluiraju od strane stručnog tima i na osnovu toga se kreiraju novi. Rade se u saradnji sa roditeljima i predstavnikom Centra za socijalni rad, a sve u cilju podsticanja optimalnog razvoja korisnika. Preostali način vođenja dokumentacije JU Dnevni centar, takođe je bio usklađen sa gore navedenim Pravilnikom, a uključuje evidenciju dnevnih događaja, evidenciju aktivnosti na osiguranju bezbjednosti i liste praćenja. Pružalac usluge u skladu sa podzakonskim aktima obavezan je da sprovede evaluaciju kvaliteta pruženih usluga koja uključuje ispitivanje korisnika i članova njegove porodice, pa je JU Dnevni centar tokom izvještajnog perioda sproveo anketno ispitivanje u cilju prikupljanja podataka o navedenom pitanju. Dobijeni rezultati ukazuju da su zadovoljni pruženom uslugom i da im je pružena adekvatna usluga u pogledu kvaliteta rada i metoda koje se koriste u radu sa korisnicima.

Svakodnevne aktivnosti i rad sa korisnicima u prethodnoj godini odvijao se prema utvrđenom ritmu dana za svaku grupu:

***08:00-09:00*** *Dolazak i identifikacija korisnika, serviranje doručka (samozbrinjavanje)*

***09:00-09:30*** *Higijena ruku i DORUČAK*

***09:30-10:30*** *Njega korisnika, senzorna stimulacija/centri interesovanja/individualni rad*

***10:30-11:00*** *Relaksacija uz muziku/individualni rad*

***11:00-11:30*** *Socijalizacija/individualni rad*

***11:30-12:00*** *Higijena ruku i Užina*

***12:00-13:00*** *Radionica/individualni rad*

***13:00-13:30*** *Fizička aktivnost/individualni rad*

***13:30-14:00*** *Higijena ruku i RUČAK*

***14:00-15:00*** *Njega korisnika, senzorna stimulacija/centri interesovanja*

***15:00-16:00*** *Priprema za odlazak i odlazak kući*

***15:00-16:00*** *Konsultacije sa roditeljima*

Dnevne aktivnosti su određene unaprijed predviđenim godišnjim, mjesečnim i nedeljnim planom rada kao i ritmom dana za konkretnog korisnika odnosno grupu, a obuhvataju grupni rad, individualizovani rad sa korisnicima u okviru grupe i individualni rad sa korisnicima na osnovu Individualnog plana rada. Sve aktivnosti u koje su uključeni korisnici, sistematizovane su i osmišljene planski kako bi se ostvarili očekivani rezultati. U radu sa korisnicima uključeni su stručnjaci različitig profila.

Grupni rad se realizovao sa korisnicima u formi radionica, interaktivnih priča i učenja kroz igru, zavisno od afiniteta i uzrasta korisnika i to iz niza oblasti kao što su: briga o sebi, poznavanje uže i šire sredine, socijalizacija, likovno i muzičko vaspitanje, razvoj govora i jezika, fizičko vaspitanje, relaksacija i rekreacija . Neke od najčešćih oblasti grupnog rada su aktivnosti usmjerene na razvoj vještina lične samostalnosti, pa su tako korisnici tokom prethodne godine usvajali vještine koje se odnose na samostalnost u ishrani, oblačenju, obuvanju, upotrebi toaleta i razvijanje higijenskih i drugih navika. Takođe, tokom ovih aktivnosti realizovane su kulinarske radionice, korisnici su učili da samostalno pripremaju tople napitke i jednostavna jela. Kroz svakodnevne fiskulturne aktivnosti održavano je opšte tjelesno stanje i zdravlje korisnika pri čemu su ostvareni uslovi za održavanje i unaprijeđivanje sposobnosti grube motorike. Realizovane su i likovne, muzičke i rekreativne aktivnosti (igre u prirodi u skladu sa godišnjim dobom, društvene igre, organizovane šetnje radi upoznavanja okoline, slušanje muzike i gledanje TV-a). Takođe su realizovane i različite radno-okupacione aktivnosti: izrada čestitki, izrada ukrasnih predmeta, pravljenje prazničnih ukrasa, primjena dekupaž tehnike na drvo i na platno, rad na kompjuteru, a kad su klimatske prilike odgovarajuće korisnici su uključivani u aktivnostima uređenja dvorišta.

U cilju što bolje socijalizacije i integracije korisnika u život lokalne zajednice, njihovog aktivnog uključivanja i učešća u društvenim dešavanjima realizovane su brojne aktivnosti, u skladu su Planom i programom rada za 2019. godinu:

* Izleti do Kraljevog Parka
* Izleti u dječji park Kruševac
* Posjeta stadiona FK Mladost
* Česti izleti do parkova i drugih znamenitosti u neposrednoj blizini JUDnevnog centra
* Prisustvo na manifestaciji povodom Svjetskog dana osoba sa Daunovim sindromom
* Zajedničko uređenje dvorišta u saradnji sa klijentima Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica
* Zajednička radionica sa učenicima OŠ „Vlado Milić“ koja se odnosila na izradu novogodišnjih čestitki,(a potom ih proslijedili pojedincima i institucijama), novogodišnje ukrašavanje jelke i prostorija ustanove,
* Zajednička radionica sa učenicima OŠ „Božidar Vuković Podgoričanin“
* Novogodišnja priredba u organizaciji JU za brigu o djeci “ Dječji savez”
* Izleti do konjičkog kluba “Budućnost”
* U organizaciji Ministarstva rada i socijalnog staranja naši korisnici su u pratnji roditelja boravili u odmaralištu JU „Lovćen – Bečići“ na Ivanovim koritima i u Bečićima.

Uređene zelene površine oko objekta su tokom prethodnog perioda korišćene u skladu sa klimatskim prilikama za učestaliji boravak korisnika na otvorenom prostoru i svježem vazduhu. Pored tretmana koji se obavljaju u prostorijama procijenili smo da je poželjno da se što više aktivnosti organizuje u dvorištu kako bi boravak na svježem vazduhu i zelenim površinama tokom proljećnjeg i ljetnjeg perioda mogao da djeluju stimulativno na korisnike. Tokom 2019. godne često su u dvorištu ustanove organizovane i sportske aktivnosti u vidu raznih igara sa loptom, igara sa elementima atletike, košarke ili fudbala (put oko svijeta, krug, skok u dalj iz mjesta, boćanje, bacanje obruča na stub). Sama promjena prostora u kom korisnici borave stvara stimulativniju atmosfera i jača motivacija korisnika.

Takođe, u cilju socijalizacije i stvaranja prijateljske atmosfere nastavljeno je sa proslavama rođendana korisnika u JU Dnevni centar.

U prednovogodišnjem periodu korisnici su dobili novogodišnje paketiće od sljedećih organizacija:

* Sekretarijat za socijalno staranje Glavnog grada,
* Sindikalna organizacije Glavnog grada,
* JU za brigu o djeci “Dječji savez”,
* Preduzeće „Deponija“ doo Podgorica.

Osim usluga dnevnog boravka i dodatne stručne pomoći u JU Dnevni centar za korisnike se svakodnevno obezbijeđuje prevoz od kuće do Dnevnog centra i nazad kao i dva obroka (doručak i ručak) i užina. Obroci se obezbeđuju iz JPU “Đina Vrbica”. Prilikom obroka njegovateljica i ostali zaposleni sa korisnicima svakodnevno rade na unaprijeđenju vještina samostalnosti u ishrani.

U okviru podrške u razvoju vještina samozaštite i pomoći tokom prethodne godine njegovateljica, medicinski tehničar i ostali zaposleni su sa korisnicima svakodnevno radili na usvajanju vještina održavanja lične higijene (pranje ruku prije i nakon obroka, pranje zuba, samostalnost u upotrebi toaleta ) i higijene prostora.

U cilju unapređenja i podsticanja otvorene komunikacije, stručni radnici su roditeljima pružali mogućnost davanja informacija i konsultacija svakog radnog dana od 15h. Roditelji su bili redovno i blagovremeno informisani o svim promjenama u razvoju vještina, ponašanju, ili zdravstvenom stanju koje bi članovi stručnog tima uočili kod korisnika.

Pored ostvarenih programskih ciljeva, u protekloj godini kvalitet usluga je dodatno poboljšan i nabavkom opreme za asistivni kabinet i obavljena još jedna u nizu obuka iz oblasti primjene asistivne tehnologije u radu sa djecom i omladinom sa smetnjama i teškoćama u razvoju. U toku izvještajne godine, JU Dnevni centar je za sve zaposlene omogućila stručno usavršavanje sa ciljem održavanja i unapređivanja profesionalnih kompetencija i podizanje nivoa kvaliteta rada sa korisnicima. U skladu s tim stručni radnici JU Dnevni centar učestvovali su u sledećim edukacijama:

* „Dani defektologa 2019“ održani na Zlatiboru;
* obuka po akreditovanom programu „Prevladavanje stresa na poslu i prevencija profesionalnog izgaranja – osnovni nivo“;
* obuka po akreditovanom programu „Osnovna obuka za rad sa porodicama djece, mladih i odraslih sa smetnjama u razvoju“;
* Edukacija o procjeni potreba i praktičnoj primjeni asistivne tehnologije od strane mag.rehab.educ. Ines Delzotto;
* Edukacija o asistivnoj tehnologiji i potpomognutoj komunikaciji koja je održana u Beogradu, gdje su bili prisutni vodeći svjetski stručnjaci i korisnici asistivne tehnologije i augmentativne i alternativne komunikacije kako bi podijelili svoja iskustva i znanja sa učesnicima.

**II RAD UPRAVNOG ODBORA**

U protekloj 2019. godini JU Dnevni centar održano je četiri sjednice Upravnog odbora. U okviru svoje nadležnosti, u skladu sa Statutom JU Dnevni centar Upravni odbor je:

1. Na prvoj sjednici UO održanoj 17.01.2019.godine donio Odluku o usvajanju izvještaja o radu JU Dnevni centar za djecu i omladinu sa smetnjama i teškoćama u razvoju-Podgorica za 2018.godinu,
2. Na drugoj sjednici UO održanoj 05.11.2019.godine donio Odluku o određivanju vršioca dužnosti JU Dnevni centar za djecu i omladinu sa smetnjama i teškoćama u razvoju-Podgorica do raspisivanja konkursa,
3. Na trećoj sjednici UO održanoj 02.12.2019.godine donijeli Odluku o usvajanju Programa rada JU Dnevni centar za djecu i omladinu sa smetnjama i teškoćama u razvoju-Podgorica za 2020.godinu,
4. Na četvrtoj sjednici UO održanoj 30.12.2019.godine donio Odluku o raspisivanju konkursa za izbor direktora JU Dnevni centar za djecu i omladinu sa smetnjama i teškoćama u razvoju-Podgorica

**III OSTVARIVANJE ODNOSA I SARADNJE**

Tokom 2019. godine nastavljena je profesionalna i kvalitetna saradnju sa drugim dnevnim centrima u Crnoj Gori, Ministarstvom rada i socijalnog staranja, Zavodom za socijalnu i dječju zaštitu, OŠ „ Božidar Vuković – Podgoričanin“, OŠ “Vlado Milić”, JU Centar za socijalni rad za Glavni grad i opštine u okviru Glavnog grada Golubovci, lokalnom samoupravom, Sekretarijatom za socijalno staranje Glavnog grada- Podgorica, Sekretarijatom za kulturu i sport– Komisijom za usmjeravanje, JU za brigu o djeci “Dječji savez”, JU za smještaj, rehabilitaciju i resocijalizaciju korisnika psihoaktivnih supstanci Podgorica, JU Resursni centar za djecu i mlade "Podgorica" – Podgorica, JU Resursni centar za obrazovanje i osposobljavanje “1.jun” u Podgorici, nevladinim organizacijama kao i sa svim drugim relevantnim institucijama, organizacijama i subjektima koje su od značaja za mogućnost postizanja naprednijeg rada, a sve u cilju zadovoljavanja potreba korisnika i ostvarivanja njihovih prava kroz domen jačanja njihove integracije.

Studenti Fakulteta političkih nauka Univerziteta Crne Gore imali su mogućnosti da i 2019.godine odrađuju studensku praksu u našoj ustanovi.

Uspostavljena je saradnja i sa Medicinskim fakultetom u Foči, studijski program specijalna edukacija i rehabilitacija – razvojni poremećaji, inicirana studijskom posjetom studenata treće godine u pratnji asistentkinja Bojane Mastilo i Ivane Sretenović.

Predstavnici Udruženja mladih sa hendikepom Crne Gore bili su ove godine u posjeti našoj ustanovi u sklopu projekta pod nazivom „Za mlade s invaliditetom, bez barijera!“. Tom prilikom su se upoznali sa organizacijom i načinom rada JU Dnevni centar i obavili razgovor sa korisnicima i zaposlenima.

Kroz edukaciju stručnog kadra za rad nastavljena je i ojačana saradnja sa Humanitarnom organizacijom “Dečje srce” iz Beograda, Zavodom za socijalnu i dječju zaštitu Crne Gore. JU Dnevni centar je tokom godine bila otvorena za saradnju za sve subjekte i organizacije koje su prepoznale značaj rada ustanove i kroz različite donacije doprinijeli unaprijeđenju rada ustanove i efikasnijoj zaštiti djece i omladine sa smetnjama u razvoju.

Između ostalog važno je napomenuti:

* Donaciju Međunarodnog kluba žena u iznosu od 10.000 eura, prikupljenu na diplomatskom humanitarnom bazaru koja je upotrijebljena za kupovine dodatne opreme za asistivni kabinet;
* Nova invalidska kolica donirana od Ambasade Ujedinjenih Arapskih Emirata u Podgorici.

Rad JU Dnevni centar kao i sve aktivnosti transparentno su prezentovane javnosti, kako bi se doprinijelo poboljšanju socijalne uključenosti korisnika. a u cilju poboljšanja transparentnosti rada i informisanja šire javnosti o organizaciji i radu JU Dnevni centar informacije dostupne na veb sajtu se redovno ažuriraju sa najnovijim aktivnostima i dešavanjima u Dnevnom centru.

**IV ORGANIZACIJA I KADROVSKA OSPOSOBLJENOST**

Tokom prethodne godine u realizaciji aktivnosti JU Dnevni centar angažovan je kadar predviđen Pravilnikom o unutrašnjoj organizaciji i sistematizaciji radnih mjesta.

|  |  |  |  |
| --- | --- | --- | --- |
| redni broj | zvanje – radno mjesto | kvalifikacija | broj izvršilaca |
|  | direktor | VSS | 1 |
|  | sekretar  | VSS | 1 |
|  | defektolog | VSS | 1 |
|  | psiholog | VSS | 1 |
|  | radni terapeut | VSS | 1 |
|  | fizioterapeut | VSS | 1 |
|  | medicinska sestra/tehničar | SSS | 1 |
|  | njegovateljica/servirka | SSS | 1 |
|  | higijeničarka/spremačica | SSS | 1 |
|  | vozač - asistent  | SSS | 1 |

Broj i struktura zaposlenih zavisi od broja korisnika i potreba JU Dnevni centar shodno standardima koji važe za ovu oblast.

I tokom ove godine u okviru realizacije Programa Javnog rada, koji je podržao Zavod za zapošljavanje Crne Gore u JU Dnevni centar angažovano je bilo troje lica u cilju što boljeg i kvalitetnijeg pružanja usluga korisnicima,

JU Dnevni centar je i u prethodnoj godini u okviru programa stručnog osposobljavanja visokoškolaca koji sprovodi Vlada CG, dao mogućnost prijave kandidata čija struka može da doprinese radu i tom prilikom se za obavljanje pripravničkog rada prijavilo jedno lice, socijalni radnik, koje je kroz programske aktivnosti u ustanovi, steklo znanja i ovladalo vještinama i kompetencijama za samostalno obavljanje poslova i radnih zadataka.

**V PODACI O POSLOVNOM PROSTORU I OPREMI**

JU Dnevni centar za djecu i omladinu sa smetnjama i teškoćama u razvoju je lociran u naseljenom dijelu grada na Starom aerodromu na kat. parceli br. 2090/178 KO Podgorica III i objekat izgrađen na njoj ukupne bruto površine 432,54 m2. Zgrada ima prizemlje i dva sprata i uz sve savremene standarde prilagođena je i opremljena tako da odgovara specifičnim potrebama i sposobnostima korisnika u skladu sa svrhom usluge. Prostorije koje se nalaze u prizemlju objekta su: kuhinja sa trpezarijom, prostorija za roditelje, soba za individualni rad i dva kupatila. Na prvom spratu se nalaze: sala za edukativni rad, dnevni boravak, sala za fizioterapiju, prostorije psihologa i defektologa i dva kupatila, dok su na drugom spratu prostorije za direktora i pravnika, dnevni boravak, sala za radnu okupaciju, kuhinja, soba za senzornu integraciju, kabinet za asistivnu tehnologiju i kupatilo.Ustanova ima lift koji omogućava nesmetano kretanje korisnika do prostorija za rad. Za rad sa svakom grupom korisnika postoji didaktička oprema i materijali za aktivnosti u skladu sa uzrastom i potrebama korisnika. Rezultati postignuti korišćenjem ove opreme ogledaju se ne samo u pružanju podrške za unapređenje znanja i vještina, već i u stvaranju navika za samostalan rad.

**VI IZVJEŠTAJ O FINANSIJSKOM POSLOVANJU**

Osnovni prihodi JU Dnevni centar za 2019. godinu, činila su sredstva izdvojena iz budžeta Glavnog grada. Svi prihodi JU Dnevni centar usmjeravaju se na žiro račun trezora Glavnog grada, s obzirom da Budžet Glavnog grada u svom radu koristi trezorsko poslovanje.

Ministarstvo rada i socijalnog staranja obezbijedilo je troškove za smještaj korisnika i taj iznos za 2019. godinu je 26.550,00 eura.

***Rashodi JU Dnevni centar za 2019. godinu***

|  |  |  |  |
| --- | --- | --- | --- |
|  | Plan budžeta (€) | Ostvareni budžet (€) | Izvršenje (%) |
| Bruto zarade i doprinosi na teret poslodavca | 119.400,00 | 105.614,43 | 88,45% |
| Ostala lična primanja | 10.400,00 | 8.542,97 | 82,14% |
| Rashodi za materijal | 10.800,00 | 6.486,19 | 60,05% |
| Rashodi za usluge | 9.700,00 | 4.345,39 | 44,79% |
| Rashodi za tekuće održavanje |  1.600,00 | 278,40 | 17,40% |
| Ostali izdaci  |  7.800,00 | 5.267,50 | 67,53% |
| Transferi institucijama, pojedincima, nevladinom i javnom sektoru | 5.400,00 | 4.567,19 | 84,57% |
| UKUPNO | 170.100,00 | 137.857,24 | 81,044% |

Sredstva za bruto zarade zaposlenih i doprinosi na teret poslodavca u JU Dnevni centar za 2019. godinu, planirana su u iznosu od 119.400,00 eura. U izvještajnom periodu, za te svrhe utrošeno je 105.614,43 eura, što je 88,45% planiranog budžeta.

Za 2019. godinu, sredstva za ostala lična primanja planirana su u iznosu od 10.400,00 eura. U ove svrhe, tokom 2019. godine, utrošeno je 8.542,97 eura , to jest 82,14% planiranog budžeta.

Rashodi za materijal planirani su u iznosu od 10.800,00 eura. U izvještajnom periodu, u ove svrhe utrošeno je 6.486,19 eura, odnosno 60,05 % planiranog budžeta.

Rashodi za usluge planirani su u iznosu od 9.700,00 eura. U izvještajnom periodu je, u te svrhe, utrošeno 4.345,39 eura, odnosno 44,79%.

Rashodi za tekuće održavanje planirani su u iznosu od 1.600,00 eura. U izvještajnom periodu je, u te svrhe, utrošeno 278,40 eura, odnosno 17,40 %.

Sredstva za ostale izdatke planirana su u iznosu od 7.800,00 eura. U izvještajnom periodu, u ove svrhe utrošeno je 5.267,50 eura, odnosno 67,53 % planiranog budžeta.

Transferi institucijama, pojedincima, nevladinom i javnom sektoru planirana su u iznosu od 5.400,00 eura. U izvještajnom periodu, u ove svrhe utrošeno je 4.567,19 eura, odnosno 84,57 % planiranog budžeta.

Sredstva za kapitalne izdatke planirana su u iznosu od 5.000,00 eura. U izvještajnom periodu, u ove svrhe utrošeno je 2.755,17 eura, odnosno 55,10% planiranog budžeta.

**VII OCJENA STANJA SA PREDLOGOM MJERA**

JU Dnevni centar nastavlja sa redovnom realizacijom aktivnosti predviđenih godišnjim programom rada, kao i evaluacijom postignutih rezultata. Sve djelatnosti sprovedene su planski i organizovano, što je doprinijelo kvalitetnom pružanju usluge korisnicima. Organizovanjem obuka i stručnih posjeta za osoblje JU Dnevni centar, stavljen je akcenat na jačanje profesionalnih kapaciteta svih zaposlenih. Zaposleni u JU Dnevni centar nastaviće i u narednoj godini da nadograđuju svoja znanja i sposobnosti putem dodatnog obrazovanja, usavršavanja, edukacija i praćenjem savremenih metoda rada u oblasti zaštite djece i omladine sa smetnjama i teškoćama u razvoju.

Postojeći kadrovski potencijal u skladu je sa Pravilnikom o bližim uslovima i standardima za obavljanje stručnih poslova u socijalnoj i dječjoj zaštiti.

Za promovisanje usluge dnevnog boravka neophodno je uključivanje šire društvene zajednice. U prethodnoj godini nastavljena je tendencija ka uspostavljanju saradnja sa velikim brojem institucija i organizacija čime je rad JU Dnevni centar prepoznat u lokalnoj zajednici. U narednoj godini planirano je produbljivanje saradnje sa drugim ustanovama i nevladinim organizacijama relevantnim za poboljšanje kvaliteta naših djelatnosti, kako bi se unaprijedila uključenost djece i omladine sa smetnjama i teškoćama u razvoju u lokalnoj zajednici.

JU Dnevni centar će nastaviti saradnju sa nadležnim institucijama: Ministarstvom rada i socijalnog staranja, Zavodom za socijalnu i dječju zaštitu, JU Centar za socijalni rad za Glavni grad Podgorica i opštine u okviru Glavnog grada Golubovci, Sekretarijatom za kulturu i sport – Komisijom za usmjeravanje kao i drugim dnevnim centrima, nevladinim organizacijama i cjelokupnom lokalnom zajednicom sa ciljem razmjene iskustava i efikasnijeg pružanja usluga djeci i omladini sa smetnjama i teškoćama u razvoju.

 ***v.d. direktora***

 *Marina Vujović*